CELEX: 32014D0287
Language: lt
Date: 1394409600000
Title: 2014/287/ES: 2014 m. kovo 10 d. Komisijos įgyvendinimo sprendimas, kuriuo nustatomi Europos referencijos centrų tinklų ir jų narių steigimo bei vertinimo kriterijai ir lengvesnių sąlygų keistis informacija bei praktinėmis žiniomis apie tokių tinklų steigimą ir vertinimą sudarymo kriterijai  Tekstas svarbus EEE

17.5.2014   
            
            
               LT
            
            
               Europos Sąjungos oficialusis leidinys
            
            
               L 147/79
            
         KOMISIJOS ĮGYVENDINIMO SPRENDIMAS
   2014 m. kovo 10 d.
   kuriuo nustatomi Europos referencijos centrų tinklų ir jų narių steigimo bei vertinimo kriterijai ir lengvesnių sąlygų keistis informacija bei praktinėmis žiniomis apie tokių tinklų steigimą ir vertinimą sudarymo kriterijai
   (Tekstas svarbus EEE)
   
      (2014/287/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. kovo 9 d. Europos Parlamento ir Tarybos direktyvą 2011/24/ES dėl pacientų teisių į tarpvalstybines sveikatos priežiūros paslaugas įgyvendinimo (1), ypač į jos 12 straipsnio 4 dalies b ir c punktus,
   kadangi:
   
               (1)
            
            
               Komisijos deleguotuoju sprendimu 2014/286/ES (2) nustatomi kriterijai ir sąlygos, kuriuos Europos referencijos centrų tinklai (toliau – tinklai) ir sveikatos priežiūros paslaugų teikėjai turi atitikti, kad galėtų prisijungti prie tokių tinklų;
            
         
               (2)
            
            
               pagal Direktyvos 2011/24/ES 12 straipsnio 4 dalies b ir c punktus Komisija turi nuspręsti dėl tinklų steigimo ir vertinimo kriterijų ir sąlygų bei priemonių, kuriomis padedama keistis informacija ir praktinėmis žiniomis, susijusiomis su tokių tinklų steigimu ir vertinimu;
            
         
               (3)
            
            
               tinklai turėtų būti įsteigti, o sveikatos priežiūros paslaugų teikėjai patvirtinti tinklo nariais pagal atvirą ir skaidrią procedūrą. Šią procedūrą turėtų sudaryti: 1) kvietimas teikti paraiškas, 2) valstybių narių atliekamas jų sveikatos priežiūros paslaugų teikėjų paraiškų patvirtinimas, 3) paraiškų pateikimas Komisijai, 4) paraiškų išsamumo patikra, 5) nepriklausomos įstaigos atliekamas paraiškų suformuoti tinklus techninis vertinimas ir atskirų sveikatos priežiūros paslaugų teikėjų, norinčių tapti tinklo nariais, paraiškų techninis vertinimas, siekiant nustatyti, ar paraiškos atitinka kriterijus, 6) vertinimo rezultatų pranešimas, 7) valstybių narių atliekamas tinklų ir jų narių patvirtinimas ir 8) sukurtų tinklų ir jų narių sąrašo paskelbimas;
            
         
               (4)
            
            
               siekiant padidinti tinklų aprėptį, pavieniai sveikatos priežiūros paslaugų teikėjai, norintys prisijungti prie tinklo, turėtų turėti galimybę bet kada tai padaryti. Jų paraiškos turėtų būti vertinamos pagal tokią pačią procedūrą, kaip ir vertinant pradinio tinklo paraiškas, įskaitant atitinkamos valstybės narės atliekamą paraiškų patvirtinimą;
            
         
               (5)
            
            
               siekiant užtikrinti, kad tinklas teiktų realią papildomą naudą Europos Sąjungos lygmeniu ir būtų pakankamai didelis, kad būtų galima keistis praktinėmis žiniomis ir pagerinti galimybes visos Sąjungos pacientams naudotis sveikatos priežiūros paslaugomis, turėtų būti patvirtinamos tik pagal kvietimą teikti paraiškas gautos paraiškos iš mažiausio nustatyto sveikatos priežiūros paslaugų teikėjų ir valstybių narių skaičiaus. Jeigu paraiškas pateikia nepakankamai sveikatos priežiūros paslaugų teikėjų arba paraiškos apima nepakankamą valstybių narių skaičių, Komisija turėtų paprašyti valstybių narių paraginti jų sveikatos priežiūros paslaugų teikėjus prisijungti prie pasiūlyto tinklo;
            
         
               (6)
            
            
               gali būti sudėtinga dėl kompetencijos trūkumo pasiekti reikalingą mažiausią sveikatos priežiūros paslaugų teikėjų arba valstybių narių skaičių kai kurių retųjų ligų arba būklių atveju. Todėl būtų galima sugrupuoti į teminį tinklą sveikatos priežiūros paslaugų teikėjus, kurie specializuojasi susijusių retųjų ligų ar būklių srityje. Tinklams taip pat galėtų priklausyti didelių kapitalo investicijų reikalaujančių pažangiųjų technologijų paslaugų teikėjai, kaip antai laboratorijos, radiologijos arba branduolinės medicinos tarnybos;
            
         
               (7)
            
            
               valstybės narės, kurių nė vienas sveikatos priežiūros paslaugų teikėjas nepriklauso tinklui, turėtų paskirti bendrus ir asocijuotus nacionalinius tinklus, kad paskatintų juos bendradarbiauti su atitinkamu tinklu;
            
         
               (8)
            
            
               kiekvieno tinklo ir sveikatos priežiūros paslaugų teikėjo paraiška, kurios išsamumas patvirtintas, turėtų būti techniškai įvertinta pagal Deleguotajame sprendime 2014/286/ES išdėstytus kriterijus. Vertinant pagal bendrą vertinimo vadovą turėtų būti išsamiai peržiūrimi dokumentai ir atliekami pasirinktų pareiškėjų auditas vietoje. Vertinimą turėtų atlikti Komisijos paskirta nepriklausoma vertinimo įstaiga;
            
         
               (9)
            
            
               valstybės narės raginamos įsteigti valstybių narių tarybą, kuri turėtų spręsti dėl pasiūlytų tinklų ir narystės juose patvirtinimo. Valstybių narių dalyvavimas turėtų būti savanoriškas. Paprastai tik teigiamas vertinimo įstaigos suteiktas vertinimas turėtų paskatinti valstybes nares patvirtinti tinklo įsteigimą ir narystę tinkle;
            
         
               (10)
            
            
               tinklų nariams turėtų būti leista naudoti Europos referencijos centrų tinklo logotipą. Europos Sąjungai priklausantis logotipas turėtų būti vizualinė tinklų ir jų narių tapatybė;
            
         
               (11)
            
            
               naudodamasi bendru vertinimo vadovu Komisijos paskirta nepriklausoma vertinimo įstaiga turėtų periodiškai vertinti tinklus ir jų narius. Atlikus vertinimą turėtų būti parengta techninio vertinimo ataskaita, kurioje nurodoma, kaip pasiekti Direktyvos 2011/24/ES 12 straipsnio 2 dalyje išdėstyti tikslai ir kaip laikomasi Deleguotajame sprendime 2014/286/ES nustatytų kriterijų ir sąlygų. Joje taip pat turėtų būti aprašyti tinklų rezultatai ir veikla bei jo narių indėlis. Neigiama vertinimo ataskaita paprastai turėtų paskatinti valstybes nares patvirtinti tinklo veiklos nutraukimą. Kad būtų galima toliau užtikrinti papildomą tinklo naudą Europos Sąjungos lygmeniu, po vertinimo reikėtų stebėti, kaip laikomasi reikalavimo turėti mažiausią reikalaujamą sveikatos priežiūros paslaugų teikėjų ir valstybių narių skaičių;
            
         
               (12)
            
            
               vertinimo vadovai turėtų būti parengti remiantis tarptautine pripažinta praktika ir juose turėtų būti išdėstyti pagrindiniai vertinimo principai ir metodai;
            
         
               (13)
            
            
               Komisija turėtų sudaryti lengvesnes sąlygas keistis informacija ir praktinėmis žiniomis, susijusiomis su tinklų steigimu ir vertinimu. Ji turėtų viešai paskelbti bendrąją informaciją apie tinklus ir jų narius, taip pat techninius dokumentus ir vadovus, susijusius su tinklų ir jų narių steigimu ir vertinimu. Ji gali pasiūlyti tinklams ir jų nariams naudoti konkrečias ryšių priemones. Siekiant suteikti galimybes tinklams diskutuoti techniniais ir moksliniais klausimais reikėtų rengti konferencijas ir ekspertų susitikimus;
            
         
               (14)
            
            
               su tinklų steigimu ir vertinimu susiję asmens duomenys turėtų būti atitinkamai tvarkomi laikantis Europos Parlamento ir Tarybos reglamento (EB) Nr. 45/2001 (3);
            
         
               (15)
            
            
               šiame sprendime numatytos priemonės atitinka Direktyvos 2011/24/ES 16 straipsniu įsteigto Komiteto nuomonę,
            
         PRIĖMĖ ŠĮ SPRENDIMĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo sprendimu nustatomi:
   
               a)
            
            
               Direktyvos 2011/24/ES 12 straipsnyje nurodytų tinklų steigimo ir vertinimo kriterijai ir
            
         
               b)
            
            
               priemonės, kuriomis sudaromos lengvesnės sąlygos keistis informacija ir praktinėmis žiniomis, susijusiomis su Direktyvos 2011/24/ES 12 straipsnyje nurodytų tinklų steigimu ir vertinimu.
            
         II SKYRIUS
   
      EUROPOS REFERENCIJOS CENTRŲ TINKLŲ STEIGIMAS
   
   2 straipsnis
   Kvietimas teikti paraiškas dėl Europos referencijos centrų tinklo steigimo
   1.   Komisija per dvejus metus nuo šio sprendimo įsigaliojimo paskelbia kvietimą teikti paraiškas dėl tinklų steigimo.
   2.   Bet kuri grupė, sudaryta iš bent dešimties sveikatos priežiūros paslaugų teikėjų, įsisteigusių bent aštuoniuose valstybėse narėse, gali iki kvietime teikti paraiškas nurodyto termino bendrai pateikti paraišką su pasiūlymu įsteigti tam tikros kompetencijos srities tinklą.
   3.   Paraiškos turinys nustatytas I priede.
   4.   Gavusi paraišką Komisija patikrina, ar tenkinamos 2 dalyje nustatytos sąlygos dėl mažiausio sveikatos priežiūros paslaugų teikėjų ir valstybių narių skaičiaus.
   5.   Jeigu kuri nors iš tų sąlygų netenkinama, paraiška toliau nenagrinėjama ir Komisija paprašo valstybių narių paraginti savo sveikatos priežiūros paslaugų teikėjus prisijungti prie pasiūlyto tinklo, kad būtų pasiektas reikalingas skaičius.
   6.   Pasikonsultavusi su valstybėmis narėmis Komisija nusprendžia dėl tinkamo kitų kvietimų teikti paraiškas skelbimo laiko.
   3 straipsnis
   Narystės paraiškos
   1.   Prie paraiškos su pasiūlymu įsteigti tinklą pridedama kiekvieno atitinkamo sveikatos priežiūros paslaugų teikėjo narystės paraiška.
   2.   Narystės paraiškos turinys nustatytas II priede.
   3.   Prie narystės paraiškos pridedamas valstybės narės, kurioje įsisteigęs sveikatos priežiūros paslaugų teikėjas, rašytinis pareiškimas, kuriuo patvirtinama, kad jo dalyvavimas, susijęs su pasiūlymu įsteigti tinklą, atitinka valstybės narės nacionalinės teisės aktus.
   4 straipsnis
   Techninis paraiškų vertinimas
   1.   Jeigu Komisija nustato, kad 2 straipsnio 2 dalyje ir 3 straipsnio 2 ir 3 dalyse išdėstyti reikalavimai įvykdyti, ji paskiria vertinimo įstaigą, kad ši įvertintų paraiškas.
   2.   Vertinimo įstaiga patikrina, ar:
   
               a)
            
            
               paraiškos, kurioje pateiktas pasiūlymas įsteigti tinklą, turinys atitinka šio sprendimo I priede išdėstytus reikalavimus;
            
         
               b)
            
            
               narystės paraiškų turinys atitinka šio sprendimo II priede išdėstytus reikalavimus;
            
         
               c)
            
            
               pasiūlytas tinklas atitinka reikalavimą teikti labai specializuotas sveikatos priežiūros paslaugas, nurodytas Deleguotojo sprendimo 2014/286/ES I priedo 1 punkto a papunktyje;
            
         
               d)
            
            
               pasiūlytas tinklas atitinka Deleguotojo sprendimo 2014/286/ES I priede išdėstytus kitus kriterijus ir sąlygas;
            
         
               e)
            
            
               paraišką pateikę sveikatos priežiūros paslaugų teikėjai atitinka Deleguotojo sprendimo 2014/286/ES II priede išdėstytus kitus kriterijus ir sąlygas.
            
         3.   Vertinimas pagal 2 dalies d ir e punktus atliekamas, tik jeigu vertinimo įstaiga padaro išvadą, kad pasiūlymas atitinka 2 dalies a, b ir c punktuose nurodytus reikalavimus.
   4.   Vertinimo įstaiga parengia paraiškos su pasiūlymu įsteigti tinklą ir narystės paraiškų vertinimo ataskaitą ir visas ataskaitas išsiunčia Komisijai.
   5.   Vertinimo įstaiga išsiunčia kiekvienam paraišką pateikusiam sveikatos priežiūros paslaugų teikėjui pasiūlyto tinklo ir jo paties narystės paraiškos vertinimo ataskaitą. Sveikatos priežiūros paslaugų teikėjas per du mėnesius nuo ataskaitos gavimo gali vertinimo įstaigai išsiųsti pastabas. Gavusi pastabas vertinimo įstaiga pataiso savo vertinimo ataskaitas, paaiškindama, ar dėl pastabų reikia pakeisti vertinimą.
   5 straipsnis
   Tinklų ir narių patvirtinimas
   1.   Gavusios pasiūlymo įsteigti tinklą ir pasiūlytų narių sąrašo vertinimo ataskaitą, parengtą pagal 4 straipsnį, ir patikrinusios, ar pasiektas 2 straipsnio 2 dalyje nustatytas mažiausias sveikatos priežiūros paslaugų teikėjų ir valstybių narių skaičius, valstybės narės valstybių narių taryboje, numatytoje 6 straipsnyje, nusprendžia dėl pasiūlyto tinklo ir jo narių patvirtinimo.
   2.   Pagal 1 dalį patvirtinti pasiūlyti tinklai įsteigiami kaip Europos referencijos centrų tinklai.
   3.   Jeigu nepasiekiamas 2 straipsnio 2 dalyje nustatytas mažiausias sveikatos priežiūros paslaugų teikėjų arba valstybių narių skaičius, tinklas neįsteigiamas ir Komisija paprašo valstybių narių paraginti savo sveikatos priežiūros paslaugų teikėjus prisijungti prie pasiūlytų tinklų.
   4.   Jeigu sveikatos priežiūros paslaugų teikėjas įvertinamas neigiamai, sveikatos priežiūros paslaugų teikėjas pats nusprendžia, ar nori pateikti savo narystės paraišką kartu su paraiškos vertinimo ataskaita valstybių narių tarybai peržiūrėti.
   6 straipsnis
   Valstybių narių taryba
   1.   Valstybės narės kviečiamos sukurti valstybių narių tarybą, kuri sprendžia, ar patvirtinti pasiūlymus dėl tinklų, narystės juose ir tinklo veiklos nutraukimo. Jeigu jų sprendimas skiriasi nuo vertinimo įstaigos vertinimo, valstybės narės nurodo to priežastį.
   2.   Prie valstybių narių tarybos norinčios prisijungti valstybės narės praneša Komisijai, kokia nacionalinė institucija joms atstovaus.
   3.   Komisijos tarnybų siūlymu valstybių narių taryba paprastąja narių balsų dauguma priima savo darbo tvarkos taisykles.
   4.   Darbo tvarkos taisyklėse išdėstomas valstybių narių tarybos funkcijos ir sprendimų priėmimo procesas ir nurodoma, kurie jos nariai turi teisę balsuoti dėl konkretaus tinklo patvirtinimo, kokia dauguma lemia balsavimo rezultatą ir kokios tvarkos laikytis, jeigu tarybos sprendimas skiriasi nuo pasiūlymo įsteigti tinklą ir narystės paraiškos vertinimo ataskaitos.
   5.   Komisija teikia valstybių narių tarybos sekretoriato paslaugas.
   6.   Valstybių narių taryboje esančių valstybių narių atstovų asmens duomenys renkami, tvarkomi ir skelbiami pagal Reglamentą (EB) Nr. 45/2001.
   7 straipsnis
   Logotipas
   Kai tinklas patvirtinamas, Komisija suteikia leidimą naudoti unikalų grafinį identifikatorių (logotipą), kurį tinklas ir jo nariai naudoja tinklo organizuojamai veiklai.
   8 straipsnis
   Narystės esamuose tinkluose paraiškos
   1.   Sveikatos priežiūros paslaugų teikėjas, norintis prisijungti prie esamo tinklo, pateikia narystės paraišką Komisijai.
   2.   Narystės paraiškos turinys nustatytas II priede.
   3.   Prie narystės paraiškos pridedamas valstybės narės, kurioje įsisteigęs sveikatos priežiūros paslaugų teikėjas, rašytinis pareiškimas, kuriuo patvirtinama, kad jo dalyvavimas tinklo veikloje atitinka valstybės narės nacionalinės teisės aktus.
   9 straipsnis
   Narystės esamuose tinkluose paraiškų techninis vertinimas
   1.   Jeigu Komisija nustato, kad 8 straipsnio 2 ir 3 dalyse išdėstyti reikalavimai įvykdyti, ji paskiria įstaigą, kad ši įvertintų narystės paraišką.
   2.   Vertinimo įstaiga patikrina, ar:
   
               a)
            
            
               narystės paraiškos turinys atitinka šio sprendimo II priede išdėstytus reikalavimus ir
            
         
               b)
            
            
               atitinkamas sveikatos priežiūros paslaugų teikėjas atitinka Deleguotojo sprendimo 2014/286/ES II priede išdėstytus kriterijus ir sąlygas.
            
         3.   Vertinimas pagal 2 dalies b punktą atliekamas, tik jeigu vertinimo įstaiga padaro išvadą, kad narystės paraiška atitinka 2 dalies a punkte nurodytus reikalavimus.
   4.   Vertinimo įstaiga parengia vertinimo ataskaitą ir ją išsiunčia Komisijai ir paraišką pateikusiam sveikatos priežiūros paslaugų teikėjui. Sveikatos priežiūros paslaugų teikėjas per du mėnesius nuo ataskaitos gavimo gali vertinimo įstaigai išsiųsti pastabas. Gavusi tokias pastabas vertinimo įstaiga pataiso savo vertinimo ataskaitas, paaiškindama, ar dėl pastabų reikia pakeisti vertinimą.
   10 straipsnis
   Naujų narių patvirtinimas
   1.   Gavusi teigiamą pagal 9 straipsnį parengtą vertinimo ataskaitą valstybių narių taryba sprendžia, ar patvirtinti naują narį.
   2.   Jeigu sveikatos priežiūros paslaugų teikėjas įvertinamas neigiamai, sveikatos priežiūros paslaugų teikėjas pats nusprendžia, ar nori pateikti savo narystės paraišką kartu su paraiškos vertinimo ataskaita valstybių narių tarybai peržiūrėti.
   11 straipsnis
   Tinklo veiklos nutraukimas
   1.   Tinklo veikla nutraukiama šiais atvejais:
   
               a)
            
            
               nebėra 2 straipsnio 2 dalyje nustatyto mažiausio narių skaičiaus;
            
         
               b)
            
            
               pagal 14 straipsnį parengiama neigiama tinklo vertinimo ataskaita;
            
         
               c)
            
            
               tinklo tarybos sprendimu pagal jos taisykles ir tvarką;
            
         
               d)
            
            
               jeigu koordinatorius per penkerius metus nuo įsteigimo arba nuo paskutinio vertinimo nepaprašo įvertinti tinklo.
            
         2.   Tinklo veiklos nutraukimą dėl 1 dalies a ir b punktuose nurodytų priežasčių turi patvirtinti 6 straipsnyje nurodyta valstybių narių taryba.
   12 straipsnis
   Narystės netekimas
   1.   Tinklo narys gali netekti narystės dėl bet kurios iš šių priežasčių:
   
               a)
            
            
               jis gali savo noru pasitraukti pagal tinklo tarybos nustatytas taisykles ir tvarką;
            
         
               b)
            
            
               tinklo tarybos sprendimu pagal tarybos nustatytas taisykles ir tvarką;
            
         
               c)
            
            
               jeigu įsisteigimo valstybė narė praneša tinklo nariui, kad jo dalyvavimas tinkle nebeatitinka nacionalinės teisės aktų;
            
         
               d)
            
            
               jeigu narys atsisako būtų įvertintas pagal 14 straipsnį;
            
         
               e)
            
            
               jeigu pagal 14 straipsnį parengiama neigiama nario įvertinimo ataskaita;
            
         
               f)
            
            
               jeigu tinklo, kuriame dalyvauja narys, veikla nutraukiama.
            
         2.   Atitinkama valstybė narė praneša Komisijai apie 1 dalies c punkte nurodyto pranešimo priežastis.
   3.   Tinklo taryba informuoja Komisiją 1 dalies a, b ir d punktuose nurodytais atvejais.
   4.   Narystės netekimą dėl 1 dalies e punkte nurodytų priežasčių turi patvirtinti 6 straipsnyje nurodyta valstybių narių taryba.
   5.   Bet kuriuo narystės netekimo atveju Komisija patikrina, ar tebėra 2 straipsnio 2 dalyje nustatytas mažiausias sveikatos priežiūros paslaugų teikėjų ir valstybių narių skaičius. Jeigu ne, ji paprašo tinklo per ateinančius dvejus metus rasti naujų narių arba nutraukti tinklo veiklą, praneša valstybių narių tarybai apie padėtį ir paprašo valstybių narių paraginti savo sveikatos priežiūros paslaugų teikėjus prisijungti prie tinklo.
   6.   Netekus narystės automatiškai netenkama su dalyvavimu tinkle susijusių teisių ir prievolių, įskaitant teisę naudoti logotipą.
   13 straipsnis
   Vertinimo vadovas
   1.   Pasikonsultavusi su valstybėmis narėmis ir suinteresuotaisiais subjektais Komisija parengia išsamų vadovą dėl 4 ir 9 straipsniuose nurodyto vertinimo turinio, dokumentų ir tvarkos.
   2.   Vertinimo tvarka apima pareiškėjų pateiktų dokumentų patikrinimą ir auditą vietoje.
   3.   Pagal 4 straipsnio 1 dalį ir 9 straipsnio 1 dalį Komisijos paskirta įstaiga pasiūlymą įsteigti tinklą ir narystės tinkle paraiškas vertina naudodamasi vertinimo vadovu.
   III SKYRIUS
   
      EUROPOS REFERENCIJOS CENTRŲ TINKLŲ VERTINIMAS
   
   14 straipsnis
   Vertinimas
   1.   Visi tinklai ir jų nariai yra vertinami periodiškai, tačiau ne vėliau kaip penkeri metai po jų patvirtinimo arba paskutinio vertinimo.
   2.   Gavusi tinklo koordinatoriaus prašymą dėl vertinimo Komisija paskiria įstaigą, kuri įvertins tinklą ir jo narius.
   3.   Vertinimo įstaiga patikrina ir įvertina:
   
               a)
            
            
               ar laikomasi Deleguotojo sprendimo 2014/286/ES II priede išdėstytų kriterijų ir sąlygų;
            
         
               b)
            
            
               ar pasiekti Direktyvos 2011/24/ES 12 straipsnio 2 dalyje išdėstyti tikslai ir
            
         
               c)
            
            
               tinklo rezultatus bei veiklos įvykdymą ir kiekvieno jo nario indėlį.
            
         4.   Vertinimo įstaiga parengia tinklo vertinimo ataskaitą ir ją išsiunčia Komisijai, tinklo tarybai ir tinklo nariams.
   5.   Vertinimo įstaiga parengia kiekvieno tinklo nario vertinimo ataskaitą ir ją išsiunčia Komisijai ir atitinkamam nariui.
   6.   Koordinatorius ir tinklo nariai gali per du mėnesius nuo ataskaitos gavimo vertinimo įstaigai išsiųsti pastabas. Gavusi pastabas vertinimo įstaiga pataiso savo vertinimo ataskaitą, paaiškindama, ar dėl pastabų reikia pakeisti vertinimą.
   7.   Tinklo veiklos nutraukimą arba narystės netekimą dėl neigiamo įvertinimo turi patvirtinti 6 straipsnyje nurodyta valstybių narių taryba. Valstybių narių taryba, prieš atlikdama naują vertinimą, gali pasiūlyti tinklui arba atitinkamam nariui per vienus metus ištaisyti nustatytus trūkumus. Toks laikotarpis pasiūlomas konkrečiam tinklui arba tinklo nariui, jeigu tinklo taryba pateikia patobulinimo planą.
   15 straipsnis
   Vertinimo vadovas
   1.   Pasikonsultavusi su valstybėmis narėmis ir suinteresuotaisiais subjektais Komisija parengia vadovą dėl 14 straipsnyje nurodyto tinklų ir jų narių vertinimo turinio, dokumentų ir tvarkos.
   2.   Vertinimo tvarka apima pateiktų dokumentų vertinimą, įskaitant savęs vertinimo ataskaitas ir auditą vietoje.
   3.   Pagal 14 straipsnio 2 dalį Komisijos paskirta įstaiga tinklus ir jų narius vertina naudodamasi vertinimo vadovu.
   IV SKYRIUS
   
      KEITIMASIS INFORMACIJA IR PRAKTINĖMIS ŽINIOMIS
   
   16 straipsnis
   Keitimasis informacija apie tinklų steigimą ir vertinimą
   1.   Komisija toliau nurodytais būdais sudaro lengvesnes sąlygas keistis informacija ir praktinėmis žiniomis, susijusiomis su tinklų steigimu ir vertinimu:
   
               a)
            
            
               viešai paskelbia bendrąją informaciją apie tinklų steigimą ir vertinimą, įskaitant informaciją apie 13 ir 15 straipsniuose nurodytus vertinimo vadovus;
            
         
               b)
            
            
               skelbia nuolatos atnaujinamą tinklų ir jų narių sąrašą kartu su teigiamomis tinklų vertinimo ataskaitomis ir valstybių narių tarybos sprendimus pagal jos darbo tvarkos taisykles;
            
         
               c)
            
            
               kai tinkama, rengia konferencijas ir ekspertų susitikimus, kuriuose tinklo nariai diskutuoja techniniai ir moksliniais klausimais;
            
         
               d)
            
            
               kai tinkama, tinklams teikia elektroninės žiniasklaidos ir ryšių priemones.
            
         2.   1 dalies b punkte nurodyto sąrašo tikslais apie bet kokį tinklo koordinatoriaus pareigas einančio nario arba asmens, paskirto būti tinklo koordinatoriumi, pasikeitimą tinklo taryba praneša Komisijai.
   V SKYRIUS
   
      BAIGIAMOSIOS NUOSTATOS
   
   17 straipsnis
   Persvarstymas
   Komisija po penkerių metų po šio įgyvendinimo sprendimo įsigaliojimo įvertina jo veikimą.
   18 straipsnis
   Įsigaliojimas
   Šis sprendimas įsigalioja 10-ą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. kovo 10 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 88, 2011 4 4, p. 45.
   
      (2)  Žr. šio Oficialiojo leidinio p. 71.
   
      (3)  OL L 8, 2001 1 12, p. 1.
   
      I PRIEDAS
      PARAIŠKOS ĮSTEIGTI TINKLĄ TURINYS
      Paraiška įsteigti tinklą turi būti pateikta pagal Komisijos paskelbtą kvietimą teikti paraiškas ir joje turi būti:
      
                  a)
               
               
                  siūlomo tinklo pavadinimas;
               
            
                  b)
               
               
                  užpildyta paraiškos forma su savęs vertinimo klausimynu ir papildomais vertinimo vadove nurodytais dokumentais:
               
            
                  c)
               
               
                  duomenys, kad visi sveikatos priežiūros paslaugų teikėjai dirba toje pačioje kompetencijos srityje ir su ta pačia sveikatos būkle ar būklėmis;
               
            
                  d)
               
               
                  sveikatos priežiūros paslaugų teikėjo, kuris bus tinklo koordinatorius, pavadinimas, ir asmens, kuris atstovaus pasiūlytam koordinatoriui, vardas, pavardė ir kontaktiniai duomenys;
               
            
                  e)
               
               
                  visų sveikatos priežiūros paslaugų teikėjų pavadinimai.
               
            
   
      II PRIEDAS
      NARYSTĖS PARAIŠKOS TURINYS
      Sveikatos priežiūros paslaugų teikėjo paraiškoje turi būti:
      
                  a)
               
               
                  atitinkamo siūlomo tinklo ar esamo tinklo pavadinimas;
               
            
                  b)
               
               
                  užpildyta paraiškos forma su savęs vertinimo klausimynu ir papildomais vertinimo vadove nurodytais dokumentais;
               
            
                  c)
               
               
                  sveikatos priežiūros paslaugų teikėjo atstovo vardas, pavardė ir kontaktiniai duomenys.